સરકારી પગલા તેમજ ક્યુઈ-૩ની સાનુકૂળ અસર
સેન્સેક્સમાં ૪૪૩ પોઇન્ટ અને રૃપિયામાં ૧૧૩ પૈસાનો ઉછાળો
સેન્સેક્સમાં ૨૦૧૨નો સૌથી મોટો ઉછાળો ઃ રોકાણકારોની સંપત્તિમાં આઠ દિવસમાં રૃા. ૩.૬૩ લાખ કરોડનો વધારો
સરકાર દ્વારા અર્થતંત્રને વેગ આપવા તેમજ નાણાંકીય ખાધને પહોંચી વળવા ડિઝલના ભાવમાં કરાયેલા વધારા અને યુ.એસ. ફેડરલ રિઝર્વ દ્વારા અર્થતંત્રને વેગ આપવા ત્રીજા રાહત પેકેજને આવકારતા મુંબઈ શેરબજાર ખાતે આજે ચોમેરથી નીકળેલ નવી લેવાલી પાછળ શેરોની જાતેજાતમાં ઝડપી સુધારો થવા સામે સેન્સેક્સમાં ૨૦૧૨ના કેલેન્ડર વર્ષમાં સૌથી મોટો એવો ૪૪૩ પોઇન્ટનો ઉછાળો નોંધાતા તે ૧૮૪૬૪.૨૭ની ૧૪ માસની ઉંચી સપાટીએ પહોંચી ગયો હતો. બીજી તરફ અમેરિકા દ્વારા દર મહિને ૪૦ અબજ ડોલરના બોન્ડની ખરીદી કરવાના યોજના પાછળ અમેરિકા વધુ ડોલર છાપશે તેવી દહેશત વચ્ચે ડોલર ઝડપથી તૂટતા ભારતીય રૃપિયામાં ૧૧૩ પૈસાનો સંગીન ઉછાળો નોંધાયો હતો.
વિવિધ પ્રતિકૂળતાઓના પગલે અર્થતંત્રની વૃદ્ધિ નબળી પડવા સાથે દેશની નાણાંકીય ખાધમાં થયેલા વધારાને અંકુશમાં લાવવાના હેતુસર સરકાર દ્વારા ગઈકાલે ડિઝલના ભાવમાં વધારો કરાયો હતો. તો બીજી તરફ રાંધણ ગેસમાં રેશનલાઇઝડ સિસ્ટમ અમલી બનાવવામાં આવી હતી. બીજી તરફ અમેરિકાની ફેડરલ રિઝર્વ અર્થતંત્રને વેગ આફવા અને બેરોજગારીમાં ઘટાડો કરવા ક્વોન્ટિટેટિવ ઇઝીંગના ત્રીજા રાઉન્ડની (ક્યુઇ-૩) જાહેરાત કરી હતી.
આ અહેવાલો પાછળ ગઈ રાત્રે વૈશ્વિક શેરબજારોમાં ઉદ્ભવેલ તેજી બાદ મુંબઈ શેરબજાર ખાતે પણ આજે કામકાજનો પ્રારંભ ૨૫૦ પોઇન્ટથી પણ વધુ પોઇન્ટના ઉછાળા સાથે થયા બાદ બજારમાં સુધારા તરફી વલણ આગળ વધ્યું હતું. દરમિયાન આજે મોડી સાંજે સંસદની મળનાર બેઠકમાં સરકાર રીટેલ, એવીએશન સહિત અન્ય મહત્ત્વના ક્ષેત્રોમાં એફડીઆઇને મંજૂરી આપશે તેવા પ્રબળ આશાવાદ અને ઔદ્યોગિક ઉત્પાદન વૃદ્ધિ મંદ રહેતા રિઝર્વ બેંક હવે વ્યાજ દરમાં ઘટાડો કરસે તેવા પ્રબળ આશાવાદ પાછળ ચોમેરથી નીકળેલી લેવાલીને વેગ સાંપડતા સુધારાની ચાલ ઝડપી બની હતી અને કામકાજના અંતે સેન્સેક્સ ચાલુ વર્ષના સૌથી મોટા ઉછાળા સાથે બંધ આવતા તે ૨૬ જુલાઈ ૨૦૧૧ની ઉંચી સપાટી (૧૮૫૧૮) નજીક પહોંચી ગયો હતો.
એન.એસ.ઇ. ખાતે પણ નીકળેલ નવી લેવાલીએ નિફ્ટીમાં પણ ૧૪૨.૩૦ પોઇન્ટનો ઉછાળો નોંધાતા તે ૫૫૭૭.૬૫ની સાત માસની ઉંચી સપાટીએ પહોંચી ગયો હતો. અત્રે એ નોંધનીય રહેશે કે આજે સેન્સેક્સમાં નોંધાયેલ ઉછાળાના પગલે રોકાણકારોની સંપત્તિમાં એટલે કે માર્કેટ કેપિટલાઇઝેશન રૃા. ૬૩.૬૩ લાખ કરોડે પહોંચી ગયું હતું. આમ, સળંગ આઠ દિવસની તેજીના કારણે તેમાં રૃા. ૩.૬૩ લાખ કરોડના વધારો નોંધાયો છે.
વિદેશી હુંડિયામણ બજારમાં પણ આજે અમેરિકી ડોલર સામે રૃપિયામાં સંગીન ઉછાળો જોવા મળ્યો હતો. અમેરિકા દ્વારા દર મહિને ૪૦ અબજ ડોલરની બોન્ડની ખરીદીની યોજનાના પગલે અમરિકા હવે વધુ ડોલર છાપશે તેવી દહેશત વચ્ચે આજે ડોલરમાં ઝડપથી પીછેહઠ થવા પામી હતી.
આ અહેવાલો પાછળ ઘરઆંગણે આગેવાન બેંકો તેમજ નિકાસકારો દ્વારા મોટા પાયે ડોલરમાં વેચવાલી હાથ ધરાતા ભારતીય રૃપિયામાં ઝડપી સુધારો નોંધાયો હતો અને કામકાજના અંતે તે ૧૧૩ પૈસા ઉછળીને ૫૪.૩૦ની સપાટીએ મજબૂત રહ્યો હતો.